ወጣቱ ትውልድ ለአገራዊ የልማት ትግል ዝግጁ ሊሆን ይገባል- ምክትል ጠቅላይ ሚኒስትር ደመቀ መኮነን
 ወጣቱ ትውልድ በታጋዮች ለተከፈለው መስዋዕት ተገቢውን ክብር በመስጠት አሁን አገሪቷ ለምትፈልገው የልማት ትግል ዝግጁ ሊሆን እንደሚገባ ምክትል ጠቅላይ ሚኒስትር ደመቀ መኮነን አሳስቡ።የህዝባዊ ወያኔ ሓርነት ትግራይ (ህወሓት) 40ኛው ዓመት የምስረታ በዓል “ትናንት፣ ዛሬና ነገ ዋስትናችንና ኃይላችን ህዝባዊ መስመር ህወሓት/ኢህአዴግ ነው” በሚል መሪ ቃል ዛሬ ተከብሯል።ምክትል ጠቅላይ ሚኒስትሩ ደመቀ በበዓሉ ላይ ባስተላለፉት መልዕክት ህወሓት/ኢህአዴግ ላለፉት 40 ዓመታት በከፈለው ከባድ መስዋዕት አሁን ያለው ሠላም፣ ዴሞክራሲና ፈጣን እድገት መመዝገብ ችሏል።“በመቶ ሺዎች ለሚቀጠሩ ወጣቶች ሞትና ቁስለት ምክንያተ የሆነውን የኢትዮጵያ ህዝቦች ትግል ወጣቱ ትውልድ ለተከፈለው መስዋዕት ተገቢውን ክብር በመስጠት ለኢትዮጵያ ህዳሴ ስኬት ሊቆም ”ይገባል ብለዋል።“የብሄር ብሄረሰቦችና ህዝቦች መብቶች ያስከበረ የህውሓትና የትግራይ ህዝብ የከፈሉትን መራራ ትግል የህዳሴው ጉዞ ዳር ለማድረስ ልንጠቀምበትና ልንማርበት ይገባል” ነው ያሉት ምክትል ጠቅላይ ሚኒስትሩ ።“በዓሉ ያሉብንን የመልካም አስተዳደርና የኪራይ ሰብሳቢነት ችግሮች ቆራጥነትና ህዝባዊነት በተላበሰ መልኩ የአሁኑ ትውልደ እንዲታገል መልእክት የሚተላለፍበት ክቡር ቀን ነው” ብለዋል።የህዝባዊ ወያነ ሓርነት ትግራይ /ህወሓት/ ምክትል ሊቀመንበር ዶክተር ደብረጽዮን ገብረሚካኤል በበኩሉቸው ትግሉ ብሄራዊ ጭቆና ሙሉ በሙሉ ከደርግ ሥርዓት ጋር በመቅበር ብሄር ብሄረሰቦችና ህዝቦች የራሳቸውን ዕጣ ፈንታ በራሳቸው የሚወስኑበት መድረክ መፍጠር ችሏል።ብሄር ብሄረሰቦችና ህዝቦች ባለፉት ሥርዓቶች የነበሩትን የገዢዎች ምክር ቤቶች ወደ ህዝቦች ምክር ቤትነት በመቀየር በአንድነትና በመከባበር የሚመክሩበት ዕድል አግኝተዋል።ምክር-ቤቶቹ አሁን ለወከላቸው ህዝብ ብቻ ሳይሆን የሰማዕታት አደራ ጭምር በኃላፊነት ሊወጡ እንደሚገባም ዶክተር ደብረጽዮን ጠይቀዋል።የህወሓት ነባር ታጋይ አቶ ስብሓተ ነጋ በዚሁ ጊዜ እንዳሉት “በተሰራው የትግል ታሪክ እንድንኩራራና እንድንቀመጥ ሳይሆን እንድንማርበት ሊሆን ይገባል።”“በታሪክ መኖር የለብንም” ያሉት ታጋይ ስብሓት “ለተገኘው ሠላምና ዴሞክራሲ አደጋ የሆኑትን ጠባበነትና ትምክህተኝነት የመታገያ ስልት የምንማርበት የኢትዮጵያ ህዝቦች የትግል ታሪክ ሊሆን ይገባል” ብለዋል።“የህወሓት/ኢህአዴግ 50ኛውን ዓመት በዓልን ስናከብር የኢትዮጵያ ህዳሴ ተረጋግጦ ማየት ያስፈልጋል” ነው ያሉት።የትግሉ አጀማመር፣ የድሉ ሚስጢርና ከትግሉ በኋላ ድርጅቱ ያስመዘገባቸው ማህበራዊ፣ ኢኮኖሚያዊና ፖለቲካዊ ስኬቶች የሚቃኝ ጽሁፍ በታጋይ ዓባይ ፀሃየ ቀርቦ ውይይት ተደርጎበታል።በበዓሉ የህዝብ ተወካዮችና የፌደሬሽን ምክርቤት አባላትና አጋር ድርጅቶች ተገኝቷል።(ኢዜአ)